b"\n_START_ARTICLE_\nKodungal\xc2\xb7lur\n_START_SECTION_\nHist\xc3\xb2ria\n_START_PARAGRAPH_\nFou coneguda antigament com a Mahodayapuram, Shinkli, Muchiri (en llat\xc3\xad Muziris) i Muyirikkodu. Muziris o Muchiripattinam fou un port important a la desembocadura del Periyar (o Choorni Nadi). \xc3\x89s a uns 38\xc2\xa0km de Kochi. La poblaci\xc3\xb3 al cens del 2001 era de 33.54 habitants i el 1876 era de 9.475. La ciutat \xc3\xa9s a l'illa de Chetwai, un dels tres grans recers de Coch\xc3\xadn._NEWLINE_La tradici\xc3\xb3 diu que fou el primer lloc on va treballar Tom\xc3\xa0s ap\xc3\xb2stol  (suposadament vers l'any 52) i seu del govern dels Cheraman Perumals del Regne Txera (des de vers 341). Encara que la visita de Sant Tom\xc3\xa0s \xc3\xa9s considerada llegend\xc3\xa0ria, l'esgl\xc3\xa9sia s\xc3\xadria va fer peu en aquest lloc abans del segle IX i segons algunes fonts l'establiment jueu era encara anterior (s'auto-proclama del 378). Abans de 1314 quan es va formar per causes naturals el port de Vypin, l'\xc3\xbanica obertura pel Periyar era a Kodungalur que aleshores era el millor port de la costa._NEWLINE_El 1502 els cristians sir\xc3\xadacs van demanar la protecci\xc3\xb3 portuguesa. L'1 de setembre de 1504 la ciutat fou destru\xc3\xafda pel portugu\xc3\xa8s Suarez de Meneses en la lluita contra el Zamorin de Calicut. Els portuguesos hi van construir un fort el 1523 i van considerar la possibilitat de fer-lo la seva posici\xc3\xb3 principal a la costa Malabar. El van engrandir el 1565. Molts cristians sirians van acceptar el ritu llat\xc3\xad, mentre que molts jueus van anar a viure extramurs de Coch\xc3\xadn, esperonats per la possibilitats de negoci a la capital de l'Estado Portugu\xc3\xaas da \xc3\x8dndia (fins que el 1530 es trasllada a Goa), sota la protecci\xc3\xb3 formal del maraj\xc3\xa0 de Coch\xc3\xadn (que al seu torn era aliat dels portuguesos en virtut del rival com\xc3\xba, que era el zamor\xc3\xadn de C\xc3\xa0licut). El 1609 la ciutat va esdevenir arxidi\xc3\xb2cesi (fou incorporada al vicariat de Verapoly el 1838 i el 1886 la di\xc3\xb2cesi fou suprimida per\xc3\xb2 el 1987 l'arxidi\xc3\xb2cesi de Verapoly es va dividir i va ren\xc3\xa9ixer la de Kodangulur)._NEWLINE_Els portuguesos van ser expulsats de Kodungalur pels holandesos el 1661 quan encara conservaven Coch\xc3\xadn, per\xc3\xb2 durant 40 anys es van enfrontar al Zamorin i al raj\xc3\xa0 de Kodungalur. El 1776 Tipu Sultan de Mysore va capturar el fort i els brit\xc3\xa0nics no van poder fer res per evitar-ho. Els holandesos el van recuperar el 1778 per\xc3\xb2 van haver de cedir-lo altre cop a Tippu Sultan de Mysore el 1784, i van acabar venent la fortalesa al raj\xc3\xa0 de Travancore per\xc3\xb2 finalment la van vendre a Tipu el 1789. El 1790 fou destru\xc3\xaft i posteriorment la fortalesa fou abandonada. el 1799 el raj\xc3\xa0 de Kodungallur va recuperar la possessi\xc3\xb3. Fou llavors un principat tributari protegit, feudatari del raj\xc3\xa0 de Coch\xc3\xadn, que va existir fins al 1948 i fou un dels centres principals de cultura de Kerala. Els anglesos l'anomenaven Cranganore. Al final del segle\xc2\xa0XIX la ciutat estava formada per la uni\xc3\xb3 de dues: Metthala and Lakamaleshwara. A aquesta darrera hi ha les ru\xc3\xafnes d'antigues pagodes, una torre de vigil\xc3\xa0ncia i el palau del raj\xc3\xa0 de Kodungalur. A pocs\xc2\xa0km hi ha Ambalkota, on els jesu\xc3\xaftes van tenir un dels seus primers seminaris i van publicar el seu primer llibre en llengua malabar o malayalam."